АҞӘА, абҵара 2 – Sputnik, Сариа Кәарацхьелиаԥҳа. Аԥсны Ахәаахәҭра-Ааглыхратә палата ирыланаҳәеит афотоконкурс "Аԥсны – сара сыԥсадгьыл" амҩаԥгара шазыԥхьагәаҭоу. Абри атәы Sputnik аҟны имҩаԥысуаз апресс-конференциаҿы еиҭалҳәеит ААП аиҳабы ихаҭыԥуаҩ Ҭамила Мерцхәылааԥҳа.
"Абри апроект ала ҳара иаҳҭахуп аԥсуа жәлар рҭоурыхи ркультуреи рыдагьы дара рхаҭақәагьы рӡыргара", — лҳәеит лара.
Апроект рзырхоуп аинтернет ахархәаҩцәа. Дарбанзаалак алахәыла илшоит хә-фотосахьак иреиҳамкәа раашьҭра. Аусумҭақәа зегьы номинациак иазкхар ҟалоит, иалшоит еихшахаргьы.
Аусумҭақәа рыхә ршьоит ҩ-етапкны. Актәи аетап аан Instagram ахархәаҩцәа ахәшьарақәа мҩаԥыргоит. Аҩбатәи аетап аан аконкурстә жиури ахәшьарақәа мҩаԥыргоит.
Номинацианы ишьақәыргылоуп: "Ауаа", "Апеизаж", "Ахәыҷтәы фотосахьа", "Ақалақь", "Аԥсны асасцәа рыблала".
Актәи аҭыԥқәа рзы ишәахоит 10-10 нызқь мааҭ, аҩбатәи аҭыԥқәа рзы 5-5 нызқь мааҭ. Аконкурс алахәра хәыда-ԥсадоуп. Иара мҩаԥысуеит абҵара 1 инаркны ажьырныҳәа 15- нӡа.